Konstabel vas wat verdagte glo help ontsnap | Netwerk24
Deur Susan Cilliers 11 November 2018 14:00
'n Voormalige polisiekonstabel in Noordwes het glo 'n man wat weens 28 sake van moord en verkragting vasgetrek is, help ontsnap.
Volgens lt.kol. Adéle Myburgh, polisiewoordvoerder in Noordwes, verskyn die 38-jarige konstabel van Wolmaransstad Maandag in dié dorp se landdroshof op 'n aanklag dat hy in Augustus 'n verdagte uit wettige aanhouding help ontsnap het.
Die konstabel is intussen tydens 'n tugproses ná die voorval ontslaan. Hy en die ontsnapte is glo vriende.
Myburgh sê Noordwes se georganiseerde misdaadeenheid het die konstabel Vrydag vasgetrek. Die moord- en verkragtingverdagte het op 17 Augustus, dieselfde dag wat hy in hegtenis geneem is, ontsnap. Hy is kort daarna weer vasgetrek. Sy naam word weerhou omdat hy van 'n seksuele misdryf aangekla word en nog nie gepleit het nie.
Die konstabel se naam sal bekend gemaak word sodra hy die eerste keer in die hof verskyn het.
Lt.genl. Baile Motswenyane, polisiekommissaris in Noordwes, het gesê die polisiediens werk hard daaraan om ontslae te raak van korrupte polisiebeamptes.